《卧疾丛桂园》
明代·吴子孝

乍遘冥景临，已惊玄发素。
岂伊蒲柳姿，犹忝金门步。
紫殿惭华缨，凄风洒官树。
遂婴采薪忧，具臣旷天务。
自省玄尚白，还嗟时渐暮。
初旭偃荆扉，山樊淡轻雾。
行药循方池，寒波欲成沍。
感兹日月流，苦为簪组误。
墟菊挺残英，庭松悦零露。
负喧有深怀，饮冰非前惧。
栖迟此中园，弥贱纷华暮。

作者简介：（1495—1563）苏州府长洲人，字纯叔，号海峰，晚号龙峰，吴一鹏子。嘉靖八年进士。授台州推官，擢广平通判，历官至湖广参政。被谗免官。漫游山水而归。东南倭患严重之际，每为地方官出谋划策。病《宋史》芜杂，欲加删润，稿未就而卒。善书法。文章弘衍浩博，诗尤工。有《玉涵堂稿》。